Kod Kabula su u srijedu ujutro u napadu bombaša samoubojice ozlijeđena tri hrvatska vojnika, od kojih se jedan nalazi u kritičnom stanju i ima ozljede glave, dok su druga dvojica zadobili ozljede ruke i noge, objavio je ministar Damir Krstičević maloprije na izvanrednoj konferenciji za novinare u MORH-u.

Krstičević je rekao danas kako je zbog ovog slučaja spreman i preuzeti odgovornost. “Kao ministar obrane, spreman sam preuzeti političku odgovornost za ovaj događaj. Ministarstvo obrane i Vlada RH pružit će svu moguću pomoć. Zgroženi smo ovim događajem, osuđujemo ovakav napad na hrvatske vojnike koji sudjeluju u operacijama diljem svijeta u potpori mira i sigurnosti”, kazao je Krstičević.

Obučeni za aktivnosti koje su obavljali

Pojašnjavajući što se dogodilo također je rekao kako su vojnici ozlijeđeni u redovitoj aktivnosti te da oni ne sudjeluju u borbenim već imaju mentorske i savjetničke uloge. “To je redovna aktivnost, svaki dan su išli u taj kamp, ali svaka operacija nosi svoj rizik, a sada smo se nažalost u to i uvjerili”, kazao je ministar ističući kako su sva trojica vojnika bila obučena za ono što u Afganistanu rade.

Riječ je, podsjetimo, o dva skupnika i jednom desetniku. Jedan od njih je iz Osijeka, jedan iz Vinkovaca, a jedan iz Sesveta. Teško ozlijeđeni vojnik je 1992. godište i u MORH-ovom sustavu je pet godina, dok su druga dvojica 1992. i 1987. godište. Svi su zbrinuti u Afganistanu, a u Hrvatsku će biti prevezeni čim budu u stabilnom stanju.